Jákvæð áhrif lestrarverkefnis í Vestmannaeyjum má greina á mörgum sviðum. Markmið verkefnisins er að efla læsi og bæta líðan nemenda.
Fyrsta ár læsisverkefnisins Kveikjum neistann er afstaðið. Verkefnisstjórinn segir að breyttir kennsluhættir í Grunnskóla Vestmannaeyja hafi haft jákvæð áhrif á námsárangur.
Frumkvöðull verkefnisins er Hermundur Sigmundsson prófessor í lífeðlislegri sálfræði. Kveikjum neistann er tíu ára þróunar- og rannsóknarverkefni þar sem lögð er áhersla á að bæta líðan nemenda og efla læsi með samspili hreyfingar, ástríðu og samveru. Svava Þórhildur Hjaltalín er grunnskólakennari og verkefnastjóri við Rannsóknarsetur um menntun og hugarfar við Háskóla Íslands:
Þetta hefur gefist alveg einstaklega vel og mikið betur en kannski maður þorði að vona því að það er stór áskorun fyrir kennara að taka þátt í svona stóru þróunarverkefni.
Svava segir að samfélagslegi ávinningurinn leyni sér ekki.
Það eru bara allir að græða, börn, kennararnir, foreldrarnir og samfélagið, sem er akkúrat liður í því sem að við viljum ná, við erum að hugsa um að efla mannauð á Íslandi.
Svava segir að árangurinn af verkefninu hafi farið fram úr björtustu vonum. Allir nemendur í fyrsta bekk leysa lestrarkóðann, 96% þeirra lesa setningar og 88% lesa samfelldan texta. Árangur megi greina á fleiri sviðum.
Það sem við sjáum er að það er allt miklu rólegra, sem litast kannski af því að í verkefninu Kveikjum neistann er skipulagi skóldagsins breytt.
Í skólahaldinu er áhersla lögð á lestur, náttúrufræði og stærðfræði. Auk þess eru sérstakir þjálfunartímar, aukin hreyfing og börn fá sjálf að velja sér fög eftir hádegi. Svava hvetur aðra skóla til að taka þátt í verkefninu.